CELEX: 32006D0917
Language: sk
Date: 2006-12-11 00:00:00
Title: 2006/917/ES: Rozhodnutie Komisie z  11. decembra 2006 , ktorým sa stanovuje finančný príspevok Spoločenstva na výdavky vzniknuté v súvislosti s mimoriadnymi opatreniami prijatými na boj proti katarálnej horúčke oviec vo Francúzsku v rokoch 2004 a 2005 [oznámené pod číslom K(2006) 6382]

12.12.2006   
            
            
               SK
            
            
               Úradný vestník Európskej únie
            
            
               L 349/56
            
         
      ROZHODNUTIE KOMISIE
   
   z 11. decembra 2006,
   ktorým sa stanovuje finančný príspevok Spoločenstva na výdavky vzniknuté v súvislosti s mimoriadnymi opatreniami prijatými na boj proti katarálnej horúčke oviec vo Francúzsku v rokoch 2004 a 2005
   [oznámené pod číslom K(2006) 6382]
   (Len znenie vo francúzskom jazyku je autentické)
   (2006/917/ES)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na rozhodnutie Rady 90/424/EHS z 26. júna 1990 o výdavkoch na veterinárnom úseku (1), a najmä na jeho článok 3 ods. 3,
   keďže:
   
               (1)
            
            
               Ohniská katarálnej horúčky oviec sa vo Francúzsku vyskytli v rokoch 2004 a 2005. Výskyt tohto ochorenia predstavovalo vážne riziko pre hospodárske zvieratá v Spoločenstve.
            
         
               (2)
            
            
               S cieľom v čo najkratšom čase predísť rozšíreniu tohto ochorenia a prispieť k jeho eradikácii by sa Spoločenstvo malo za podmienok stanovených v rozhodnutí 90/424/EHS finančne podieľať na oprávnených výdavkoch, ktoré vznikli členskému štátu v súvislosti s mimoriadnymi opatreniami prijatými na boj proti tomuto ochoreniu.
            
         
               (3)
            
            
               Rozhodnutím Komisie 2005/659/ES z 15. septembra 2005 o finančnom príspevku Spoločenstva v rámci vakcinácie proti katarálnej horúčke oviec vo Francúzsku v rokoch 2004 a 2005 (2) sa zabezpečil finančný príspevok Spoločenstva pre Francúzsko na výdavky, ktoré vznikli v rámci núdzových opatrení v boji proti katarálnej horúčke oviec implementovaných v rokoch 2004 a 2005.
            
         
               (4)
            
            
               V súlade s uvedeným rozhodnutím bola vyplatená prvá splátka vo výške 150 000 EUR.
            
         
               (5)
            
            
               Zostatok príspevku Spoločenstva sa v súlade s uvedeným rozhodnutím má vyplatiť na základe žiadosti predloženej Francúzskom 6. decembra 2005 a na základe dokladov potvrdzujúcich sumy uvedené v žiadosti.
            
         
               (6)
            
            
               Vzhľadom na uvedené skutočnosti by sa mala teraz stanoviť celková výška finančného príspevku Spoločenstva na oprávnené výdavky, ktoré vznikli v súvislosti s eradikáciou katarálnej horúčky oviec vo Francúzsku v rokoch 2004 a 2005.
            
         
               (7)
            
            
               Na základe výsledkov kontrol vykonaných Komisiou v súlade s veterinárnymi predpismi Spoločenstva a podmienkami poskytovania finančného príspevku Spoločenstva sa výdavky uvedené v predloženej žiadosti nemôžu v plnej výške uznať za oprávnené výdavky.
            
         
               (8)
            
            
               Zistenia Komisie, spôsob výpočtu oprávnených výdavkov a konečné závery boli Francúzsku oznámené listom z 20. septembra 2006.
            
         
               (9)
            
            
               Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
            
         PRIJALA TOTO ROZHODNUTIE:
   Článok 1
   Celkový finančný príspevok Spoločenstva na výdavky spojené s eradikáciou katarálnej horúčky oviec vo Francúzsku v rokoch 2004 a 2005 sa v zmysle rozhodnutia 2005/659/ES stanovuje na 250 175 EUR.
   Keďže v súlade s rozhodnutím 2005/659/ES už bola vyplatená prvá splátka vo výške 150 000 EUR, Francúzsku sa vyplatí zostatok vo výške 100 175 EUR.
   Článok 2
   Toto rozhodnutie je určené Francúzskej republike.
   
      V Bruseli 11. decembra 2006
      
         
            Za Komisiu
         
         Markos KYPRIANOU
         
         
            člen Komisie
         
      
   
   
      (1)  Ú. v. ES L 224, 18.8.1990, s. 19. Rozhodnutie naposledy zmenené a doplnené rozhodnutím Rady 2006/53/ES (Ú. v. EÚ L 29, 2.2.2006, s. 37).
   
      (2)  Ú. v. EÚ L 244, 20.9.2005, s. 24.